નવી દિલ્હી- હવામાન વિભાગ દ્વારા દિલ્હી, ઉત્તરપ્રદેશ, બિહાર અને જમ્મુ-કશ્મીર સહિત દેશના 13 રાજ્યોમાં ભારે વરસાદની ચેતવણી જાહેર કરવામાં આવી છે. જેને ધ્યાનમાં રાખીને નેશનલ ડિઝાસ્ટર રિસ્પોન્સ ફોર્સની (NDRF) 89 ટીમને હાઈ-એલર્ટ પર મૂકવામાં આવી છે. NDRF દ્વારા જણાવવામાં આવ્યું છે કે, ઉપરોક્ત રાજ્યોમાં વરસાદ દરમિયાન પૂરની આશંકાને ધ્યાનમાં રાખીને NDRFની 45 ટીમને અગાઉથી જ તહેનાત કરી દેવામાં આવી છે. આ ટીમમાં પૂરની આફત દરમિયાન કોઈપણ સંભવિત પરિસ્થિતિઓનો સામનો કરવા માટે વિશેષ તાલિમ મેળવેલા બચાવ કાર્યકરોનો સમાવેશ કરવામાં આવ્યો છે.